1Lime andau limbah te, Imam hai Ananias tuntang kare pamimpin Yehudi haguet akan Kaisarea hayak dengan ije biti pengacara je bagare Tertulus. Ewen manaharep Gubernur Peliks tuntang manyampai pangaduan ewen mawi Paulus. 2Katika Tertulus intehau akan baun, ie mandawa Paulus kilau toh, "Tuan Gubernur je paham ihormat! Hong penda pimpinan Tuan lewun ikei damai. Tuntang tagal kapintar-kaharatin Tuan kea are kahalap je jari ilalus akan bangsa ikei. 3Kare taloh handiai te harajur inarima ikei hapan tarima kasih tuntang irega ikei paham hong kueh bewei. 4Tapi mangat ela manganan are katika ain Tuan, aku balaku Tuan pahias mahining pangaduan ikei je pandak toh. 5Oloh toh marusoh tuntang bahaya. Hong kueh-kueh ie mawi karidu marak kare oloh Yehudi tuntang ie jadi pamimpin gerakan ain oloh Nasaret. 6Ie kea jari mancoba mamapa human Tuhan, tapi ikei manawan ie. [Kahandak ikei uka manyidang ie manumon hukum agaman ikei kabuat. 7Tapi komandan Lisias marampas ie bara ikei, 8tuntang marentah uka kare oloh je mangado ie manaharep Tuan.] Amon Tuan mariksa oloh te, Tuan kabuat kareh mahining bara ie katoton kare taloh handiai je ingado ikei toh mawi ie." 9Kare oloh Yehudi je intu hete omba kea mandawa Paulus tuntang manoto uras kakare taloh je insanan Tertulus. 10Palus gubernur te manenga tanda akan Paulus uka ie tau hakotak. Maka Paulus hamauh, "Aku katawan Tuan jari manjadi hakim akan daerah toh banyelo-nyelo katahie. Tagal te aku mangkeme hanjak manyampai auh mambela arepku toh intu taharep Tuan. 11Tuan tau mariksa kabuat, dia labih bara due walas andau je jari halau aku haguet akan Yerusalem uka sombayang. 12Tuntang dia puji kare oloh Yehudi te sondau aku hakalawan dengan eweh bewei atawa mamumpong oloh uka mawi karidu aloh hong human Tuhan atawa hong kare huma sombayang atawa hong kueh bewei intu lewu te. 13Jaton kea ewen tau mambukti kare auh dawan ewen je inyampai ewen akan Tuan mawi aku. 14Puna aku musti mangaku dengan Tuan je aku toh manyembah Hatallan tato hiang ikei manumon auh ajar Yesus je inyewut ewen sala. Tapi aku magon percaya dengan taloh handiai je inyurat huang Surat Moses tuntang Surat Kare Nabi. 15Sama kilau ewen, aku kea mina kaharap dengan Hatalla iete oloh handiai uras akan belom haluli limbah pampatei -- kare oloh bahalap, tuntang kare oloh papa! 16Jete sababe aku harajur manun arepku bua-buah uka atei huangku barasih intu taharep Hatalla tuntang barasih intu taharep olon. 17Limbah pire-pire nyelo jaton melai hong Yerusalem, aku haluli akan hete uka mimbit bantuan duit akan bangsa ayungku tuntang uka maluput parapah akan Hatalla. 18Metoh aku malalus jete ewen sondau aku hong Human Tuhan limbah aku mahapus gawingku mamparasih arepku. Dia aton oloh are je mampahayak aku, tuntang jaton kea karidu intu hete hong katika te. 19Baya aton pire-pire oloh Yehudi intu hete bara propinsi Asia. Ewen te je sapunae musti aton intu hetoh uka manyampai kadun ewen akan Tuan, amon aton taloh je ingado ewen mawi aku. 20Atawa takan ih kare oloh toh kabuat mansanan narai kapapa je sondau ewen intu aku hong taharep Majelis Agama. 21Ewen baya sondau ije kalimat ih je inyewut intu taharep ewen, kalimat te kalotoh: aku inyidang andau toh awi aku percaya kare oloh matei kareh belom haluli." 22Balalu Peliks je jari are mangatawan tahiu auh ajar Yesus, mahapus sidang perkara te. "Aku akan mamutus perkara toh," koae, "amon komandan Lisias jari dumah." 23Palus ie marentah perwira je mimbing tanggong jawab huang hal Paulus te, uka tetep manahan Paulus, tapi manenga isut kalonggaran akae tuntang manenga ijin akan kare kawale manenga akae taloh je ingkeme perlu akae. 24Pire-pire andau tinai Peliks dumah, impahayak awi kabalie je bagare Drusila; ie te ije biti oloh Yehudi. Balalu Peliks manyoho oloh manduan Paulus, limbah te Peliks mahining Paulus hakotak tahiu kapercaya dengan Yesus Kristus. 25Tapi katika Paulus marajur kotake tahiu kabujur atei tuntang manahan kipen tuntang tahiu hukum hong Andau Kiamat, Peliks manjadi mikeh palus hamauh, "Ikau tau haguet metoh toh. Aku handak mantehau ikau tinai amon aton katikaku." 26Pandehan te Peliks maharap akan mandino duit bara Paulus. Jete bukue ie lulang-luli manyoho oloh manduan Paulus uka hakotak dengae. 27Limbah due nyelo, Portius Pertus mangganti Peliks kilau gubernur. Tuntang awi Peliks handak manduan atei kare oloh Yehudi, ie manalua Paulus melai hong penjara.
Copyright
Learn More
bjn_Latn zho_Hant eng_Latn